Ons gesels met: Katchie Nzama | Weg
Uit die argief: Die reisblogger en digitale bemarker Katchie Nzama het vroualleen deur 34 Afrikalande gereis. Sy kan al 11 Suid-Afrika se nasionale tale praat, 'n bietjie Swahili en Chichewa, én nog 'n paar Afrikatale... en sy's nog nie eens 30 nie!
Ek het ses maande lank oor ander reisbloggers gelees en gekyk hoe hulle dit doen. Ek het toe my nismark – bekostigbare reise deur Afrika – gekies. Om Afrika plat te reis was nog altyd my droom en dit het doenbaar begin lyk.
Ek het die blog in 2014 begin, maar moes langs die pad baie vaardighede aanleer – soos hoe om programmering te doen en hoe soekenjin-optimering (SEO) werk.
Ek het alles op YouTube-video's geleer. Daar het jy dit: 'n Mens kan 'n hele nuwe loopbaan begin met behulp van YouTube!
Geen twee dae is dieselfde nie. Toe ek nog 'n "gewone" werk gedoen het as beplanner en bemarker, het die eentonigheid my ondergekry.
Ek was moeg, ongeïnspireerd, en terneergedruk. Nou sit ek nie eens in die verkeer nie! Die wonderlike mense wat ek reg oor die vasteland ontmoet, is 'n bonus.
Hoogtepunte tot dusver?
Die kos en bier reg oor die vasteland is ongelooflik – ek is mal oor Ethiopië se Dashen-bier. Ons het verskillende name vir dinge, maar eet tot 'n groot mate dieselfde goed.
Dan, om nuwe tale aan te leer. Ek kom dikwels in 'n land aan sonder om enigiets in hulle taal te kan sê – ek leer by die doeanepersoneel hoe om "dankie" te sê as hulle my paspoort stempel.
Maar ná 'n paar dae ken ek dan genoeg woorde om oor die weg te kom.
Ek vergelyk ons vasteland altyd met 'n mark, iets wat jy in enige Afrikastad sal kry. 'n Mens sien altyd Ankara-materiaal by hierdie markte. Baie van hulle het dieselfde vervaardiger, maar die patrone en kleure is verskillend. Of jy kry soortgelyke patrone, maar in verskillende kleure.
Dis hoe ek ons vasteland sien: Ons is almal Afrikane, maar ons is mooi en uiteenlopend. Die ubuntu-konsep het hier by ons ontstaan.
Daar is nog soveel meer wat ons oor mekaar kan leer. Suid-Afrikaners moet ophou dink hulle hoef nie buite die landsgrense te reis nie – die res van die vasteland wag!
Volg Katchie op Facebook of Twitter.
Hierdie artikel het oorspronklik in Augustus 2018 verskyn. Ons probeer nuwe inligting bywerk, maar feite en geite kon intussen verander het – laat weet gerus by digitaal@weg.co.za as jy iets raaksien.